**Dansul uitării**

*Daniel Vișan-Dimitriu*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Ți-aș scrie și te-aș invita

În parc, pe vechile alei,

Să ne-amintim de anii-acei

Când totu-n jur ne surâdea.

Și te-aș privi, și m-ai privi,

Așa cum o făceam cândva,

Nemaigândind la altceva,

Și-am alerga ca doi copii.

Nu mi-ar păsa că frunze mor

Și cad foșnind un ultim cânt

Plutind spre-un petec de pământ

Ce le așteaptă răbdător.

Acolo, de-ai veni, aș vrea,

Sub frunze-n ultimul balans,

Să râdem și, în pași de dans,

De toamnă să-ncercăm uita.